
НАЦИОНАЛНО СДРУЖЕНИЕ

НА ОБЩОПРАКТИКУВАЩИТЕ ЛЕКАРИ В БЪЛГАРИЯ –
ЧЛЕН НА АСОЦИАЦИЯТА НА ЛЕКАРИТЕ ПО ОБЩА/ФАМИЛНА МЕДИЦИНА ОТ ЮГОИЗТОЧНА ЕВРОПА

Изх. №  289/26.02.2009 г.                                                                   ДО 
Д-Р ЕВГЕНИЙ ЖЕЛЕВ, 

МИНИСТЪР НА ЗДРАВЕОПАЗВАНЕТО 

НА Р БЪЛГАРИЯ
УВАЖАЕМИ Г-Н МИНИСТЪР, 

В резултат на проведените експертни дискусии между МЗ, НЗОК и НСОПЛБ, бяха постигнати положителни промени в правилата за работа на общопрактикуващите лекари. По време на дискусиите с Министерство на здравеопазването, в част от които Вие също участвахте, бяха приети промени в няколко наредби, които вече са публикувани в „Държавен вестник” на Р България.


Притеснени сме от факта, че една от най-важните наредби  е отдавна коригирана и одобрена от Вас, но все още не е публикувана, като поне на нас не са ни известни основанията за това. Става въпрос за „Наредба за условията и реда за предписване и отпускане на лекарствени продукти”, която заменя съществуващата Наредба № 4, която отдавна няма законова сила и по този начин се създава нормативен вакуум.

Непубликуваната наредба урежда удължения срок за изписване на медикаменти (до 90 дни) на пациенти с хронични заболявания, както и други правила, които оптимизират дейността на ОПЛ и осигуряват улеснен достъп на пациентите до медицинска дейност.

Напомняме, че липсата в ДВ на новата „Наредба за условията и реда за предписване и отпускане на лекарствени продукти”, не позволява да се осигури достатъчно време за профилактични прегледи, грижа за пациенти с остри заболявания, да се спести ежемесечното чакане пред кабинетите на хората с хронични заболявания.

Настояваме за Вашата намеса, с оглед бързото преодоляване на този проблем, който явно затруднява реализацията на добрите идеи, до които достигнахме съвместно чрез професионален диалог. 

26.02.2009 г. 



С уважение:
гр. София





д-р Любомир Киров, председател на НСОПЛБ






